પછી ભોમિયાએ એક નવાઈ જેવી અસાધારણ હકીકત અમને કહી, તે આ પ્રમાણે હતી: "એક વખત અમારા જાપાનમાં બેકારી પુષ્કળ વધી ગઇ. હજારો કામદારો રખડી ગયા. સેંકડો કારખાનામાં બંધ થયાં. આ ઉદાર પ્રજાને તેની ખબર પડતાં તેણે તરત જ અમારા કાઉંટ ઓકુમાને પોતાના મહાજન મારફત કહેવડાવ્યું કે ગભરાશો નહિ. અમારે ત્યાં નીપજતું રૂ, ઊન, શણ બધું અમે તમને તમારે જોઇએ તે ભાવે મોકલીશું. આ વચન પાળવા પોતાના રેંટીયાઓ તોડી નાંખ્યા અને કહેવરાવ્યું કે ‘જો જાપાની કામદારો સુખી જ થતા હોય તો અમે આજથી સોગંદ લઇએ છીએ કે અમારો દરેકે દરેક વતની જાપાનીઝ મીલોનુંજ કાપડ વાપરશે’. આ તેના નિશ્ચયથી જાપાની મિલોમાં ખુશાલી પ્રસરી રહી. જાપાને એક કેળવાયેલા ને સુધરેલા જોડીદાર રાજ્ય તરીકે આ ટાપુનો સ્વીકાર કર્યો અને ખુદ જાપાનીઓને પણ મળતા નહિ હોય તેવા સરસ જાપાનીઝ માન અકરામો ને ડીગ્રીઓ અહીંના વતનીઓને આપવા માંડ્યા. તેમાં અહીંના રાજાને તો સૌથી મોટો ‘સામુરાઇ’નો ખિતાબ મળેલો અને અહીંનો નગરશેઠ જે જાપાન માટે ખાસ બટાટા વાવે છે તેને ‘જાપાની બતક’નો ઇલ્કાબ મળ્યો. ઉપરાંત રૂસો-જાપાન લડાઇ વખતે પોતાનું સર્વસ્વ જાપાનના હિતની ખાતર અર્પણ કરી ભિખારી બનનાર એક કોટ્યાધિપતિને "ફુજીઆમા"ના (જાપાનનો પવિત્ર પહાડ) ખિતાબથી નવાજવામાં આવ્યો હતો.